**Predstavitev Slovenije v Stuttgartu**

**Muenchen, 21. maj 2017 – Pretekli teden se je Slovenija obširneje predstavila javnostim v Stuttgartu, glavnem mestu nemške zvezne dežele Baden Wuertemberg. Dogodek v organizaciji veleposlaništva RS v Nemčiji in veleposlanice Marte Kos Marko je imel poudarek na poglobitvi odnosov med Slovenijo in pomembnimi partnerji iz Baden Wuertemberga in na gospodarstvu, zajel pa je tudi kulturo z umetnostjo. Pomembna zelena nit predstavitve Slovenije v Baden Wuertembergu je bil tudi turizem s povabilom na počitnice in oddih v Sloveniji, ki jo je izvedlo Predstavništvo Slovenske turistične organizacije v Nemčiji.**

Baden Wuertemberg je največja zunanjetrgovinska partnerica Slovenije, ki je zaradi obstoječih povezav med Slovenijo in to nemško zvezno deželo, zaradi potencialov in tudi zaradi bližine Sloveniji za nas še posebej pomembna. **Slovensko delegacijo je vodil minister za gospodarski razvoj in tehnologijo RS, Zdravko Počivalšek**, ki se v času obiska Stuttgarta srečal tudi z gospodarsko ministrico dežele Baden-Württemberg **Nicole Hoffmeister-Kraut**. V okviru programa je bila med pomembnejšimi aktivnostmi tudi **izvedba investicijske konference ter dva ključna večerna dogodka.**

Tokratne številne promocijske aktivnosti Slovenije v Stuttgartu so bile izvedene **ob otvoritvi častnega konzulata RS v Baden Wuertembergu.**

Večji dogodki so bili priložnost za dvig prepoznavnosti in ugleda Slovenije med javnostmi v Baden Wuertembergu in Predstavništvo Slovenske turistične organizacije v Nemčiji jo je izkoristilo za promocijo turizma Slovenije. **V sredo, 17. maja 2017 je v večernih urah v Beli dvorani elitnega protokolarnega dvorca *Neues Schloss Stuttgart*** in ob pokroviteljstvu novega **častnega konzula za Slovenijo v Baden Wuertembergu dr. Matthiasa Karla** potekal koncert **Big Banda Glasbene akademije Ljubljana** s sprejemom, večer pa je bil namenjen tudi **obeležitvi 25-ih let diplomatskih odnosov med Zvezno republiko Nemčijo in Republiko Slovenijo**. Dogodka, katerega izvedbo je podprlo podjetje Mahle International, se je udeležilo nekaj manj kot 200 gostov, ki smo opozorili tudi na turistično ponudbo Slovenije.

Tudi **sprejema v prostorih novega častnega konzulata Slovenije v samem centru Stuttgarta** v poslovnih prostorih odvetniške pisarne *Gleiss Lutz* v četrtek, 18. maja 2017 se je udeležilo skoraj 200 gostov, ki jih je pozdravil tako gospodarski minister Slovenije, **Zdravko Počivalšek**, kot tudi evropski komisar za proračun in človeške vire, **Guenter Oettinger**. Oba sta prepričljivo nagovorila prisotne goste in novemu častnemu konzulu zaželela veliko uspehov pri delu. Program je moderirala veleposlanica **Marta Kos Marko** in predstavila nekaj ključnih zanimivosti zgodovine in kulture Slovenije, recitirala slovensko himno – Zdravljico tako v slovenščini kot v nemščini, predstavila novo izdano monografijo o slovenski potici v nemščini (*Poticas aus Slowenien*) založbe Rokus Klett, avtorja **dr. Janeza Boga**taja in založnika **Roka Kvaternika** ter številne navzoče. Program sta z avtentično ljudsko glasbo popestrila **Bogdana Herman** in **Tomaž Rauch**.

V nadaljevanju je potekal večer slovenske kulinarike in vin, ki sta ga pripravila **Hiša Jezeršek** in **Boštjan Protner**, ob ostalih jedeh pa so bile na jedilniku tudi potice raznih vrst. Vsi obiskovalci so ob odhodu prejeli brošure slovenske turistične ponudbe ter prav za ta večer lepo oblikovano darilo založbe Rokus Klett, ki bo utrdilo prepoznavnost slovenske kulinarične posebnosti - potice.

Promocija Slovenije v Baden Wuertembergu bo poudarjena tudi v prihodnjem letu, ko bo ena od ključnih usmeritev promocije potekala prav v tej nemški zvezni deželi, kar bo opredeljeno tudi v Programu dela Slovenske turistične organizacije za leto 2018.

Majda Rozina DOLENC, vodja Predstavništva STO v Nemčiji